ประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง (ฉบับที่ 2) พ.ศ. 2561
ประกาศสำนักนายกรัฐมนตรี
เรื่อง การออกหนังสือคนประจำเรือตามกฎหมายว่าด้วยการประมง
(ฉบับที่ ๒)
พ.ศ. ๒๕๖๑
 

เพื่อประโยชน์ในการอำนวยความสะดวกในการออกหนังสือคนประจำเรือ
การอนุญาตให้คนต่างด้าวที่ประสงค์จะทำงานในเรือประมงให้สามารถทำงานเป็นคนประจำเรือและอยู่ในราชอาณาจักรเป็นการชั่วคราว อาศัยอำนาจตามความในมาตรา
๘๓ วรรคสาม แห่งพระราชกำหนดการประมง พ.ศ. ๒๕๕๘
คณะรัฐมนตรีได้มีมติเมื่อวันที่ ๖ พฤศจิกายน พ.ศ. ๒๕๖๑ จึงออกประกาศไว้ ดังต่อไปนี้

ข้อ ๑[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๒ ให้ยกเลิกความในบทนิยามคำว่า คนต่างด้าว และ ศูนย์ ในข้อ ๓ แห่งประกาศสำนักนายกรัฐมนตรี
เรื่อง การออกหนังสือคนประจำเรือตามกฎหมายว่าด้วยการประมง พ.ศ. ๒๕๖๐ ลงวันที่ ๒๖ กันยายน พ.ศ. ๒๕๖๐ และให้ใช้ความต่อไปนี้แทน
คนต่างด้าว หมายความว่า บุคคลธรรมดาซึ่งมีสัญชาติกัมพูชา ลาว เมียนมา เวียดนาม และสัญชาติอื่นตามที่รัฐมนตรีประกาศกำหนด
ศูนย์ หมายความว่า ที่ทำการสำนักงานประมงจังหวัด ๒๒ จังหวัดชายทะเล หรือสถานที่อื่นที่อธิบดีประกาศกำหนด

ข้อ ๓ ให้เพิ่มความต่อไปนี้เป็น ข้อ ๔/๑
แห่งประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง
พ.ศ. ๒๕๖๐ ลงวันที่ ๒๖ กันยายน พ.ศ. ๒๕๖๐
ข้อ ๔/๑ ในกรณีจำเป็นเพื่อประโยชน์แก่การให้คนต่างด้าวที่มีอายุไม่ต่ำกว่าสิบแปดปีสามารถทำงานเป็นคนประจำเรือและอยู่ในราชอาณาจักรได้เป็นการชั่วคราว
ให้อธิบดีมีอำนาจออกประกาศกำหนดระยะเวลาและสถานที่ให้คนต่างด้าวมาลงทะเบียนเพื่อจัดทำทะเบียนประวัติและยื่นคำขอรับหนังสือคนประจำเรือตามแบบแนบท้ายประกาศนี้
ทั้งนี้ คนต่างด้าวจะต้องเป็นผู้ถือหนังสือเดินทาง
(Passport) หรือหนังสือเดินทางชั่วคราว (Temporary Passport) หรือเอกสารรับรองบุคคล (Certificate of Identity) หรือเอกสารการเดินทาง (Travel Document) ซึ่งเอกสารดังกล่าวยังไม่หมดอายุ
ให้นำความในข้อ ๕ ข้อ ๖ ข้อ ๗ ข้อ
๘ และข้อ ๑๑ มาใช้บังคับกับการออกหนังสือคนประจำเรือตามข้อนี้โดยอนุโลม
ให้หนังสือคนประจำเรือที่ออกตามข้อนี้มีอายุไม่เกินหนึ่งปีนับแต่วันที่ออกหนังสือคนประจำเรือหรือใบแทน

ข้อ ๔ ให้เพิ่มแบบคำขอหนังสือคนประจำเรือ (กรณีไม่มีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าวตามข้อ
๔/๑) ท้ายประกาศนี้ เป็นแบบคำขอท้ายประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง
พ.ศ. ๒๕๖๐ ลงวันที่ ๒๖ กันยายน พ.ศ. ๒๕๖๐


ประกาศ ณ วันที่ ๓๐ พฤศจิกายน พ.ศ. ๒๕๖๑
พลเอก ประยุทธ์ จันทร์โอชา
นายกรัฐมนตรี
[เอกสารแนบท้าย]

๑. คำขอหนังสือคนประจำเรือ (กรณีไม่มีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าวตามข้อ
๔/๑)

(ดูข้อมูลจากภาพกฎหมาย)





พิมพ์มาดา/ธนบดี/จัดทำ
๒๐ กุมภาพันธ์ ๒๕๖๒

[๑] ราชกิจจานุเบกษา เล่ม ๑๓๕/ตอนพิเศษ ๓๐๗ ง/หน้า ๑/๓ ธันวาคม ๒๕๖๑